Document ID: 32006D0266

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Απριλίου 2006
για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας στο Ισραήλ και για την κατάργηση της απόφασης 2006/227/ΕΚ
[κοινοποιηθείσα υπό τον αριθμό Ε(2006) 1245]
(Κείμενο που παρουσιάζει ενδιαφέρον για τον ΕΟΧ)
(2006/266/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφοι 1, 6 και 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφοι 1, 5 και 6,
Εκτιμώντας τα ακόλουθα:
(1)
Η γρίπη των πτηνών είναι λοιμώδης ιογενής νόσος των πουλερικών και άλλων πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και τη δημόσια υγεία και να μειώσει κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και ορισμένων άλλων πτηνών, καθώς και των προϊόντων τους.
(2)
Το Ισραήλ ενημέρωσε την Επιτροπή για εμφάνιση εστιών γρίπης των πτηνών υψηλής παθογονικότητας που οφείλεται στον υπότυπο Η5Ν1 του ιού Α της γρίπης.
(3)
Μετά την εν λόγω κοινοποίηση του Ισραήλ εκδόθηκε η απόφαση 2006/227/ΕΚ της Επιτροπής, της 17ης Μαρτίου 2006, για τη λήψη ορισμένων προσωρινών μέτρων προστασίας λόγω της υποψίας εστίας γρίπης των πτηνών υψηλής παθογονικότητας στο Ισραήλ (3).
(4)
Ενόψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται να ανασταλούν οι εισαγωγές ζώντων πουλερικών, στρουθιονίδων και εκτρεφόμενων ή άγριων φτερωτών θηραμάτων, καθώς και αβγών προς επώαση αυτών των ειδών, από το Ισραήλ.
(5)
Επειδή τα κράτη μέλη επιτρέπεται να εισάγουν από το Ισραήλ κυνηγετικά τρόπαια και αβγά για ανθρώπινη κατανάλωση, πρέπει επίσης να ανασταλούν και οι εισαγωγές των προϊόντων αυτών στην Κοινότητα, λόγω του κινδύνου που εγκυμονούν για την υγεία των ζώων.
(6)
Κρίνεται επίσης σκόπιμο να ανασταλούν οι εισαγωγές στην Κοινότητα από το Ισραήλ νωπού κρέατος πουλερικών, στρουθιονίδων και εκτρεφόμενων ή άγριων φτερωτών θηραμάτων, καθώς και οι εισαγωγές κιμάδων, μηχανικώς διαχωρισμένου κρέατος, παρασκευασμάτων κρέατος και προϊόντων κρέατος που συνίστανται σε ή περιέχουν κρέας των ειδών αυτών, όπως και οι εισαγωγές ορισμένων άλλων προϊόντων πτηνών.
(7)
Κρίνεται σκόπιμο να προβλεφθούν μέτρα που να μπορούν να εφαρμοστούν σε διάφορες περιοχές του Ισραήλ ανάλογα με την επιδημιολογική κατάσταση.
(8)
Ορισμένα προϊόντα που παράγονται από πουλερικά, από στρουθιονίδες και από εκτρεφόμενα ή άγρια φτερωτά θηράματα τα οποία έχουν σφαγεί ή θηρευθεί πριν από τις 15 Φεβρουαρίου 2006 πρέπει να εξακολουθήσουν να επιτρέπονται, λαμβανομένης υπόψη της περιόδου επώασης της νόσου.
(9)
Η απόφαση 2005/432/ΕΚ της Επιτροπής, της 3ης Ιουνίου 2005, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ (4), προβλέπει κατάλογο τρίτων χωρών από τις οποίες τα κράτη μέλη μπορούν να επιτρέπουν την εισαγωγή ορισμένων προϊόντων κρέατος και καθορίζει τρόπους επεξεργασίας που θεωρούνται αποτελεσματικοί για την αδρανοποίηση των αντίστοιχων παθογόνων παραγόντων. Για να αποτραπεί ο κίνδυνος μετάδοσης της νόσου μέσω των προϊόντων αυτών, πρέπει να εφαρμοστεί κατάλληλη επεξεργασία ανάλογα με την υγειονομική κατάσταση της χώρας καταγωγής και τα είδη από τα οποία προέρχεται το προϊόν. Επομένως, κρίνεται ενδεδειγμένο να εξακολουθήσουν να επιτρέπονται οι εισαγωγές προϊόντων κρέατος από πουλερικά, στρουθιονίδες, εκτρεφόμενα και άγρια φτερωτά θηράματα καταγωγής Ισραήλ τα οποία έχουν υποστεί επεξεργασία σε θερμοκρασία τουλάχιστον 70 °C σε όλο το προϊόν.
(10)
Οι όροι εισαγωγής φτερών καθορίζονται στην απόφαση 2006/7/ΕΚ της Επιτροπής, της 9ης Ιανουαρίου 2006, σχετικά με τη λήψη ορισμένων μέτρων προστασίας όσον αφορά τις εισαγωγές φτερών από ορισμένες τρίτες χώρες (5). Επομένως, είναι περιττό να προβλεφθεί ειδική απαγόρευση για τις εισαγωγές μη επεξεργασμένων φτερών από το Ισραήλ.
(11)
Για λόγους σαφήνειας της κοινοτικής νομοθεσίας κρίνεται σκόπιμο να καταργηθεί η απόφαση 2006/227/ΕΚ και να αντικατασταθεί από την παρούσα απόφαση.
(12)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν την εισαγωγή:
α)
ζώντων πουλερικών, στρουθιονίδων, εκτρεφόμενων ή άγριων φτερωτών θηραμάτων και αβγών προς επώαση των ειδών αυτών που προέρχονται από τις περιοχές του Ισραήλ οι οποίες αναφέρονται στο μέρος A του παραρτήματος·
β)
των ακόλουθων προϊόντων που προέρχονται από τις περιοχές του Ισραήλ οι οποίες αναφέρονται στο μέρος Β του παραρτήματος:
i)
νωπού κρέατος πουλερικών, στρουθιονίδων και εκτρεφόμενων ή άγριων φτερωτών θηραμάτων·
ii)
κιμάδων, μηχανικώς διαχωρισμένου κρέατος, παρασκευασμάτων κρέατος και προϊόντων κρέατος που συνίστανται σε ή περιέχουν κρέας που αναφέρεται στο σημείο i)·
iii)
πρώτων υλών για τροφές ζώων συντροφιάς και μη επεξεργασμένου υλικού ζωοτροφών που περιέχει οποιαδήποτε τμήματα πουλερικών, στρουθιονίδων και εκτρεφόμενων ή άγριων φτερωτών θηραμάτων·
iv)
αβγών για ανθρώπινη κατανάλωση από πουλερικά, από στρουθιονίδες και από εκτρεφόμενα ή άγρια φτερωτά θηράματα, καθώς και μη παστεριωμένων προϊόντων αβγών που παράγονται από τα εν λόγω αβγά·
v)
μη επεξεργασμένων κυνηγετικών τροπαίων από οποιαδήποτε πτηνά·
vi)
αμεταποίητης κόπρου και προϊόντων κόπρου από οποιαδήποτε πτηνά.
Άρθρο 2
1. Κατά παρέκκλιση από το άρθρο 1 στοιχείο β), τα κράτη μέλη επιτρέπουν την εισαγωγή των προϊόντων που αναφέρονται στο στοιχείο β) σημεία i), ii) και iii) του εν λόγω άρθρου και τα οποία προέρχονται από πτηνά που έχουν σφαγεί ή θηρευθεί πριν από τις 15 Φεβρουαρίου 2006.
2. Στα κτηνιατρικά πιστοποιητικά/εμπορικά έγγραφα που συνοδεύουν τις αποστολές των προϊόντων που αναφέρονται στο άρθρο 1 στοιχείο β) σημεία i), ii) και iii), περιλαμβάνονται οι ακόλουθες φράσεις ανάλογα με το είδος:
«Νωπό κρέας/κιμάς/μηχανικώς διαχωρισμένο κρέας πουλερικών, στρουθιονίδων και εκτρεφόμενων ή άγριων φτερωτών θηραμάτων (6) ή παρασκευάσματα κρέατος/προϊόντα κρέατος που συνίστανται σε ή περιέχουν κρέας πουλερικών, στρουθιονίδων και εκτρεφόμενων ή άγριων φτερωτών θηραμάτων (6) ή πρώτες ύλες για τροφές ζώων συντροφιάς και μη επεξεργασμένο υλικό ζωοτροφών που περιέχει οποιαδήποτε τμήματα πουλερικών, στρουθιονίδων και εκτρεφόμενων ή άγριων φτερωτών θηραμάτων (6) που προέρχονται από πτηνά που έχουν σφαγεί ή θηρευθεί πριν από τις 15 Φεβρουαρίου 2006 και σύμφωνα με το άρθρο 2 παράγραφος 1 της απόφασης 2006/266/ΕΚ της Επιτροπής.
3. Κατά παρέκκλιση από το άρθρο 1 στοιχείο β) σημείο ii), τα κράτη μέλη επιτρέπουν την εισαγωγή προϊόντων κρέατος που συνίστανται σε ή περιέχουν κρέας πουλερικών, στρουθιονίδων και εκτρεφόμενων ή άγριων φτερωτών θηραμάτων, αν το κρέας αυτών των ειδών έχει υποστεί μία τουλάχιστον από τις ειδικές επεξεργασίες που αναφέρονται στα σημεία Β, C ή D του μέρους 4 του παραρτήματος ΙΙ της απόφασης 2005/432/ΕΚ.
4. Η ειδική επεξεργασία που εφαρμόζεται σύμφωνα με την παράγραφο 3 του παρόντος άρθρου πιστοποιείται με την προσθήκη της ακόλουθης διατύπωσης:
α)
στο σημείο 9.1 στήλη Β της βεβαίωσης υγείας των ζώων του κτηνιατρικού πιστοποιητικού που συντάσσεται σύμφωνα με το υπόδειγμα του παραρτήματος ΙΙΙ της απόφασης 2005/432/ΕΚ:
«Προϊόντα κρέατος που έχουν υποβληθεί σε επεξεργασία σύμφωνα με την απόφαση 2006/266/ΕΚ»·
β)
στο σημείο 8.2 του κτηνιατρικού πιστοποιητικού που συντάσσεται σύμφωνα με το υπόδειγμα του παραρτήματος IV της απόφασης 2005/432/ΕΚ:
«Προϊόντα κρέατος που έχουν υποβληθεί σε επεξεργασία σύμφωνα με την απόφαση 2006/266/ΕΚ της Επιτροπής.»
Άρθρο 3
Τα κράτη μέλη θεσπίζουν αμέσως και δημοσιεύουν τα μέτρα που απαιτούνται για να συμμορφωθούν με την παρούσα απόφαση. Ενημερώνουν αμέσως την Επιτροπή σχετικά.
Άρθρο 4
Η απόφαση 2006/227/ΕΚ καταργείται.
Άρθρο 5
Η παρούσα απόφαση εφαρμόζεται έως τις 31 Ιουλίου 2006.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 3 Απριλίου 2006.

Labels: 3
18
17
6